बॉलीवुड एक्टर ने पीएम नरेंद्र मोदी से पूछा सवाल, बोले- आपकी पार्टी के 116 सांसद आपराधिक रिकॉर्ड वाले...  
बॉलीवुड एक्टर ने किया ट्वीट
पीएम मोदी से किया ये सवाल
वायरल हो रहा है ट्वीट
बॉलीवुड एक्टर प्रकाश राज (Prakash Raj) ने पीएम नरेंद्र मोदी से उन सांसदों को लेकर सवाल किया है, जिनके खिलाफ आपराधिक मामले लंबित पड़े हैं. सत्रहवीं लोकसभा के लिए चुनकर आए 542 सांसदों में से 233 (43 फीसदी) सांसदों के खिलाफ आपराधिक मुकदमे लंबित हैं. इनमें से 159 (29 प्रतिशत) के खिलाफ गंभीर आपराधिक मामले चल रहे हैं. चुनाव प्रक्रिया से जुड़ी शोध संस्था 'एसोसिएशन ऑफ डेमोक्रेटिक अलायंस' (एडीआर) की अध्ययन रिपोर्ट में इस बात की जानकारी दी है. प्रकाश राज (Prakash Raj) ने इसी रिपोर्ट का हवाला दिया है और पीएम नरेंद्र मोदी से (PM Narendra Modi) सवाल किया है कि क्या ये सांसद कानून से परे हैं.

Dear SUPREME LEADER ..Since the country was asked to vote looking at you .. a report says.. we have 43% of MP s with criminal cases ..116 of them ..that is 39% is from your party SINCE THEY ARE TOO CLOSE TO YOU NOW... WILL THEY BE TOO FAR FROM THE LAW ?? a CITIZEN #justaskingpic.twitter.com/a5IPEne2x5

बॉलीवुड एक्टर प्रकाश राज (Prakash Raj) ने पीएम नरेंद्र मोदी (PM Narendra Modi) से सवाल करते हुए ट्वीट किया हैः 'डियर सुप्रीम लीडर...देश को आपके नाम पर ही वोट देने के लिए कहा गया था...एक रिपोर्ट कहती है कि हमारे 43 फीसदी सासंद आपराधिक मामलों वाले हैं...इनमें से 116 सांसद आप ही की पार्टी के हैं जो आपके कुल जीत के आए सांसदों का 39 फीसदी है और वे आपके काफी करीब हैं तो क्या अब वे कानून से बहुत दूर हैं? ऐसे ही पूछा...'
एडीआर (ADR) की रिपोर्ट के अनुसार 2009 के लोकसभा चुनाव में आपराधिक मुकदमे वाले 162 सांसद (30 प्रतिशत) चुनकर आए थे, जबकि 2014 के चुनाव में निर्वाचित ऐसे सांसदों की संख्या 185 (34 प्रतिशत) थी. एडीआर ने नवनिर्वाचित 542 सांसदों में 539 सांसदों के हलफनामों के विश्लेषण के आधार पर बताया कि इनमें से 159 सांसदों (29 प्रतिशत) के खिलाफ हत्या, हत्या के प्रयास, बलात्कार और अपहरण जैसे गंभीर आपराधिक मामले लंबित हैं. पिछली लोकसभा में गंभीर आपराधिक मामलों के मुकदमों में घिरे सदस्यों की संख्या 112 (21 प्रतिशत) थी, वहीं 2009 के चुनाव में निर्वाचित ऐसे सांसदों की संख्या 76 (14 प्रतिशत) थी.